Luftvåpen

Luftvåpen er en samlebetegnelse på våpen som bruker trykkluft eller gass til å avfyre et prosjektil.

Bruk

Luftvåpen brukes til øvelseskyting, blinkskyting, skadedyrbekjempelse med spesiell ammunisjon til formålet, og konkurranseskyting

Øvelse og lek

Mange erfarne sportsskyttere innen tungvåpen liker ofte å øve med luftvåpen grunnet billig ammunisjon og god tilgjengelighet. Luftvåpen er ikke tillatt brukt av personer under 18 år, men lokal politimyndighet kan gi personer over 16 år tillatelse til å bruke slike våpen. Ifølge våpenloven er eieren av luftvåpenet ansvarlig for konsekvensene rundt bruken av våpenet. Luftvåpen passer for enkel øvelse på blink fra 5 til 100 meter, avhengig av munningshastigheten og presisjonen på våpenet.

Skadedyrbekjempelse og jakt

Luftvåpen brukes i enkelte land til jakt på små dyr som harer, grevlinger osv. Men da er .22 eller større kaliber luftvåpen å foretrekke. I USA finnes det luftvåpen som bruker kuler fra kruttladede våpen. Der er det i enkelte stater tillatt å jakte på hjort med luftvåpen. Da brukes det som regel 9 mm ammunisjon. Reguleringene er forskjellige fra stat til stat. Noen steder er jakt med luftvåpen forbudt, andre steder kan man jakte nesten alt, da gjerne med kaliber på opp til .50 (12,7 mm). I Norge er det ikke tillatt med luftvåpen til jakt. Luftvåpen blir av og til brukt til skadedyrbekjempelse, men da med politiets tillatelse.

Norge

I Norge var det fra 2001 til 2005 forbudt med luftvåpen med større kaliber enn 4.5mm. I et brev av 20 april 2005 til Politidirektoratet meddelte Justisdepartementet at denne loven var opphevet med øyeblikkelig virkning. Loven ble opphevet pga manglende notifikasjon til EU/EFTA.
Ellers sier våpenforskriften § 2-15 om Luft og fjærvåpen:
«Våpenlovens § 29 første ledd om 18-års aldersgrense gjelder også ved overlatelse av luft- og fjærvåpen herunder luftvåpen drevet med gass, paintballmarkør og softgun
Det er forbudt uten politimesterens tillatelse å eie eller inneha luft- og fjærvåpen (herunder luftvåpen drevet med gass) som har grovere kaliber enn 4,5 mm. Kravet om ervervstillatelse gjelder ikke for paintballvåpen. Denne bestemmelsen får ikke anvendelse på luft- og fjærvåpen som er ervervet før 1. januar 2001.
Tillatelse som nevnt i foregående ledd kan bare gis til den som fyller våpenlovens krav til vandel og personlige egenskaper. For øvrig må behovet for luft- og fjærvåpen ikke godtgjøres nærmere. Politimesteren kan gi dispensasjon fra 18-årskravet på de vilkår som fremgår av § 2-1 annet og tredje ledd.»

Tilbehør for vedlikehold

Et luftvåpen trenger – i likhet med andre våpen – jevnlig vedlikehold for å opprettholde presisjon, driftsikkerhet og kraft. Det finnes spesiell ammunisjon som er laget for å rense og smøre løpet. Slike kuler er laget av bomull og er dyppet i våpenolje. Bomullspinner og spesielle pussepinner er et godt alternativ til å rense og smøre våpenet. Få urenheter ut av mekanismene og smøre kontaktflater mellom metalldelene for å unngå slitasje. Vedlikehold på luftvåpen foregår på samme måte som vedlikehold på øvrige våpen. For gassgeværer og gasspistoler får man kjøpt spesielle gasspatroner som inneholder store mengder olje og rensemidler for å smøre delene som står for pneumatikken i våpenet.  Ventiler, trykkanaler og pakninger trenger jevnlig smøring og slike patroner sørger for det. Disse gasspatronene har lavere trykk enn normale patroner og egner seg derfor ikke hovedsakelig for generell skyting. Slike rensepatroner sørger derfor for god smøring men mindre kraft. Med vanlige patroner er det omvendt. De skal ikke vedlikeholde, de skal bare levere maksimal kraft bak kula.
Alle våpen trenger beskyttelse mot ytre påvirkning.

Komfort-tilbehør

Slikt tilbehør kan ofte ettermonteres på våpenet og er laget for at bruken av våpenet skal være behagelig.  Brukeren vil kanskje sette pris på kinnputer som monteres rundt kolben, øyeputer på kikkertsiktet så man kan hvile områdene rundt øyet mot våpenet, eller stativer man kan sette våpenet på så man slipper å holde hele vekten på armene. Dette hjelper også på presisjonen da det bidrar til å holde våpenet stødig.

Arrangementer

Det finnes flere klubber i Norge som skyter med luftvåpen. Oslo Pistolklubb skyter med luft- og gasspistoler i tillegg til kruttdrevne pistoler.

Farer og skader ved uansvarlig bruk

I likhet med kruttdrevne våpen så kan luftvåpen være livsfarlig ved uforsiktig omgang. Ikke la barn, berusede eller uskikkede personer få bruke luftvåpen. Barn som skal skyte med luftvåpen må være under tilsyn av en person over 18 år, ifølge våpenloven.
Luftpistoler kan føre til permanent ødeleggelse av øynene, kjøttsår med tilhørende blyforgiftning, og prosjektiler ifra geværer kan penetrere langt under huden og føre til indre blødninger eller dødsfall. Luftvåpen kan også drepe om skuddet er velplassert. Ulykkeserfaring viser at geværer med munningshastighet over 180m/s kan penetrere kraniet og drepe den uheldige personen momentant eller gi alvorlige hjerneskader.
En ulykke som skjedde i USA på 80-tallet førte til at en gutt ble drept av en gasspistol. Kameraten hans skjøt mot han og traff han i øyet. Kula klarte å bore seg inn i hjernen og drepte gutten momentant.